Jualyn piiri

Jualyn piiri (kaz. Жуалы ауданы, Jualy audany) on hallintopiiri Jambylin alueella Kazakstanissa. Sen keskus on Bauyrjan Momyşūlyn kylä. Piirin pinta-ala on 4 200 neliökilometriä. Siellä oli arviolta 52 459 asukasta vuonna 2026. Jualyn piiri rajoittuu luoteessa Talasin, pohjoisessa Moiynqūmin ja Baizaqin ja koillisessa Jambylin piireihin, lounaassa Türkıstanin alueen Töle bin ja Tülkıbasin piireihin sekä kaakossa Kirgisian Talasin alueeseen. Se on etupäässä 900–1 200 metriä korkeaa Jualyn ylänköä, joka rajoittuu pohjoisessa ja luoteessa Qaratauvuoriin, lännessä ja lounaassa Boraldaivuoriin ja etelässä Talasin Alatauhun. Piirin pohjoisosassa on Bilıköljärven painanne (450 metriä). Hyötykaivannaisia ovat kivihiili ja rakennusaineet. Ylängöllä vallitsee leuto mannerilmasto. Keskilämpötila on tammikuussa –2 ja heinäkuussa 18 astetta. Vuotuinen sademäärä on 400 millimetriä. Piirin pohjoisosassa ilmasto on ankarampi ja kuivempi. Keskilämpötila on siellä tammikuussa –8 ja heinäkuussa 24 astetta ja sademäärä noin 200 millimetriä. Tärkein joki on Asan alkujoki Terıs, jonka suurin sivujoki on Şaqpaq. Luoteisosassa virtaa Boraldain sivujoki Qoşqarata. Terısjoelle on rakennettu Terıs-Aşşybūlaqin tekojärvi. Ylängön kasvillisuus koostuu ruohoista ja heinistä. Jokien varsilla on rantatiheikköjä ja vuorilla lehti- ja hedelmäpuita. Talasin Alataun rinteillä on alppiniittyjä. Eläinkuntaan kuuluvat kuhertajagaselli, villisika ja korsakki. Piirissä sijaitsee osa Aqsun–Jabağylyn luonnonpuistosta. Vuonna 1928 perustettuun piiriin kuuluvat Aqsain, Aqtöben, Bauyrjan Momyşūlyn, Bilıkölin, Boraldain, Jetıtöben, Küreñbelin, Kökbastaun, Myñbūlaqin, Nūrlykentin, Qarasazin, Qoşqaratan, Qyzylaryqin ja Şaqpaqin kyläpiirikunnat. Asutus on keskittynyt rautatien varrelle. Asukkaista on vuoden 2026 arvion mukaan 90,7 prosenttia kazakkeja, 3,6 prosenttia venäläisiä, 1,0 prosenttia azereja ja 1,0 prosenttia tšetšeenejä. Piirin kautta kulkee Taškentin ja Almatyn valinen maantie sekä Turkestanin–Siperian rautatie. Asukkaiden pääelinkeino on maatalous, joka on keskittynyt viljan, öljykasvien, perunan ja vihannesten viljelyyn sekä karjanhoitoon (nautoja, lampaita, vuohia, hevosia ja siipikarjaa). Lisäksi on muun muassa elintarviketeollisuutta. Lähteet Aiheesta muualla Piirin sivusto